《白鹤岩》
宋代·赵与槟

六丁开两壁，不知始何年。
是间一崆峒，可为几客延。
我来拂石坐，倾耳听潺湲。
古榕蔽天罅，一瀑穿峡悬。
四时宿雨露，亭午饮虹烟。
神公忽震怒，想将潜蛟鞭。
至今空山惊，莽草连飞泉。
宜调松琴操，更闻铁笛传。
山僧避侬赋，饮溜枕苔眠。
兴怀内讧日，鼎鼎百馀年。

作者简介：赵与槟，太祖十世孙（《宋史·宗室世系》四）。尝知宁德县（明嘉靖《宁德县志》卷一）。